Tomás Luis de Victoria
Tomás Luis de Victoria, 1548-1611, spansk komponist, en af sit lands mest fremtrædende inden for den musikalske renæssance. Tomás Luis de Victoria blev uddannet ved katedralen i Ávila, hvor han blev kordreng.
Ca. 1565 kom han til Rom og blev sanger ved det tyske Collegium germanicum, hvor han fra 1571 underviste i musik. Ved det nærvedliggende Seminario Romano virkede Palestrina, som han utvivlsomt lærte at kende og måske modtog undervisning af.
Victoria virkede desuden som organist, blev præsteviet 1575 og vendte ca. 1585 tilbage til Spanien, hvor han til sin død var tilknyttet hoffet som præst, organist og komponist.
Han skrev udelukkende kirkemusik, herunder mere end 20 messer, 18 Magnificat, udsættelser af Jeremias' klagesange, ca. 160 motetter og anden liturgisk musik, bl.a. Officium defunctorum, der omfatter et seksstemmigt requiem.
Stilen i Tomás Luis de Victorias musik er nærtbeslægtet med Palestrinas, om end mere homofon og med større tilbøjelighed til en personlig tolkning af de liturgiske tekster.